12.03.2007 22:14   Reformierakonna, Isamaa ja Res Publica liidu, Sotsiaaldemokraatliku Erakonna ning Erakonna Eestimaa Rohelised võimukõnelustel on enim vaidlusi tekitanud maksupoliitika, samas näiteks haridus- ja perepoliitikas käib vaidlus nüansside üle, ütles Atonen intervjuus Aktuaalsele kaamerale.    "Kui enne valimisi üks laua ümber istuvatest erakondadest ütles, et vähendame makse, ja teine ütles, et riiki ei tohi õhemaks  teha, siis selle kompromissi leidmine on ilmselgelt keeruline," lausus ta.    "Kogu koalitsioonileping saab kokku lepitud sel hetkel, kui oleme erinevates punktides lõplikult kokku leppinud," rõhutas reformierakondlane. "Need, millest teatatakse, on poolikud rindeteated."    "Näiteks on meil veel väga palju soove hilisemates teemades, nende soovide rakendamiseks võib vaja minna raha. Kui me seda raha ei leia, tuleb jälle hakata eespool maksukärpeid - nii tulumaksu määra kui tulumaksuvaba  miinimumi - üle vaatama," rääkis Atonen.    Täna ei ole lõplikke kokkuleppeid ühegi teema juures, aga on olemas vaheotsused, täpsustas ta.    Atoneni hinnangul on kõnelused väga keerulised.    "Lõppude lõpuks pannakse paika Eesti riigi järgneva nelja aasta arengu dokumenti," selgitas ta. "Meie soov on asjad nii läbi rääkida, et me teisel aastal pisiasjades tülli ei läheks."    "Kindlasti on väga oluline, et erinevad erakonnad on siiski väga selgelt erinevate platvormide  pealt ja teatud kompromisse pole lihtne leida," lisas Atonen.    Atonen kinnitas, et hetkel on kõik jutud ministriportfellidest spekulatsioon. Tema sõnul viiks selline taktika olukorrani, kus iga läbirääkija hakkaks oma ministritele paremaid tingimusi välja rääkima.    Atonen hindas nelikliidu tekke tõenäosust väga suureks.    Reformierakond tegi laupäeval ettepaneku alustada koalitsiooniläbirääkimisi Isamaa ja Res Publica liidule, Sotsiaaldemokraatlikule Erakonnale ning  Erakonnale Eestimaa Rohelised.